1 Samuele 20 | Beibele Inthaneteng | Phetolelo ya Lefase le Lefsa
20 Dafida a tšhaba+ kua Nayothe ya Rama. Lega go le bjalo a tla go Jonathane a re go yena: “Ke dirile’ng?+ Molato wa ka ke’ng le gona ke sebe sefe seo ke se dirilego pele ga tatago ka ge e le mo a tsoma moya wa ka?”
2 Jonathane a re go yena: “Seo se ka se kgonege!+ O ka se hwe. Tseba gore tate a ka se dire selo se segolo goba se senyenyane gomme a se mpotše;+ le gona tate a ka nkutela bjang taba yeo?+ Seo se ka se direge.”
3 Dafida a buša a ena+ a re: “Tatago o tseba gabotse gore wena o nkgaugetše,+ ka gona o tla re: ‘O se botše Jonathane taba ye ka ge ke boifa gore o tla kwa bohloko.’ Eupša ge e le gabotse ke ikana ka Jehofa yo a phelago+ le ka wena o phelago+ gore ke kgauswi kudu le go hwa!”+
4 Jonathane a re go Dafida: “Selo se sengwe le se sengwe seo o ka se bolelago ke tla go direla sona.”
5 Dafida a re go Jonathane: “Gosasa kgwedi e a dula+ gomme ke be ke swanetše go dula le kgoši gore re je; ntumelele ke tšhabe gore ke yo khuta+ nageng go fihla mantšiboeng a letšatši la boraro.
6 Ge tatago a ka bolela ka nna, wena o re: ‘Dafida o nkgopetše ka pelo ka moka gore a se be gona mo, e le gore a kitimele Betlelehema+ motseng wa gabo, ka ge go na le sehlabelo sa ngwaga le ngwaga moo bakeng sa lapa ka moka.’+
7 Ge e ba a ka re: ‘Tšohle di lokile!’ se se tla be se bolela khutšo go mohlanka wa gago. Eupša ge e ba a ka galefa, o tsebe gore o ikemišeditše bobe.+
8 O bontšhe mohlanka wa gago botho,+ ka gobane wena o dirile kgwerano+ le mohlanka wa gago pele ga Jehofa. Eupša ge e ba ke le molato,+ mpolaye, o tla ba o sa nkišetša’ng go tatago?”
9 Ge a re’alo Jonathane a re: “O se ke wa ba wa nagana ka selo seo! Ge nkabe ke tsebile gore tate o ikemišeditše bobe ka wena, na ke be nka se go botše?”+
10 Dafida a re go Jonathane: “Ke mang yo a ka mpotšago ge e ba tatago a boletše le wena a galefile?”
11 Jonathane a re go Dafida: “Etla re ye nageng.” Ke moka bobedi bja bona ba ya nageng.
12 Jonathane a buša a re go Dafida: “Jehofa Modimo wa Isiraele+ a e be hlatse+ ya gore ke tla botšiša tate ka yona nako ye gosasa goba ka letšatši la boraro gomme ge e ba a kwana le tša gago, ke tla go romela lentšu ka go botša seo.
13 Anke Jehofa a dire nna Jonathane ka mo a ratago a be a oketše go seo,+ ge e ba tate a ka bona go lokile gore a go dire bobe gomme nna ka se go botše seo ka go lesa wa se sepele ka khutšo. Eka Jehofa a ka ba le wena+ go etša ge a ile a ba le tate.+
14 Ge e ba ke tla ba ke sa phela,+ na o ka se mpontšhe botho bja Jehofa, gore ke se hwe?+
15 Le gona, o ka se kgaotše go bontšha ba lapa lešo botho go iša mehleng ya neng le neng.+ E bile o ka se dire bjalo ge Jehofa a bolaya manaba ka moka a gago ao a lego lefaseng,
16 gomme o ka se tloše leina la Jonathane ntlong ya Dafida.+ Jehofa o tla dira gore manaba a Dafida a ikarabele ge tumelelano ye e ka senywa.”
17 Jonathane a buša a enela Dafida ka ge a mo rata; o be a mo rata go etša ge a ithata.+
18 Jonathane a re go yena: “Gosasa kgwedi e a dula,+ gomme o tla gopolwa ka gobane sedulo sa gago se tla be se se na motho.
19 O tla gopolwa kudu ka letšatši la boraro; ka letšatši la mošomo o tle mo o bego o ikutile+ gona gomme o dule mo kgauswi le leswika le.
20 Nna ke tla betša mesebe e meraro ka lehlakoreng letee la leswika gomme ka e beletša moo ke nyakago e leba gona.
21 Ka gona ke tla roma mohlanka ka re: ‘Sepela o yo tšea mesebe yela.’ Ge e ba nkare go mohlanka: ‘Bona! Mesebe e ka lehlakoreng le la gago, e tšee,’ gona wena o tle, ka gobane ke ikana ka Jehofa yo a phelago gore seo se tla ba se bolela khutšo bakeng sa gago gomme go tla be go se na taba.+
22 Eupša ge e ba nkare go mohlanka: ‘Bona! Mesebe ke yela kua pele ga gago,’ gona o tšhabe, ka gobane Jehofa o go file tsela.
23 Ge e le taba yeo nna le wena re boletšego ka yona,+ Jehofa e tla ba hlatse ya go iša mehleng ya neng le neng ya kgwerano yeo re e dirilego.”+
24 Dafida a ikuta kua nageng.+ Kgwedi ya dula ke moka kgoši ya dula sedulong sa yona dijong gore e je.+
25 Kgoši e be e dutše sedulong sa yona bjalo ka mehleng, sedulong se se bego se le lebotong; e lebane le Jonathane gomme Abenere+ a dutše ka lehlakoreng la Saulo, eupša mo Dafida a bego a dula gona go be go se na motho.
26 Saulo a se bolele selo letšatšing leo, eupša a ipotša gore: “Go na le se se dirilego gore a se ke a hlweka,+ ka gobane ga se a hlwekišwa.”
27 Letšatšing la bobedi, ka morago ga go dula ga kgwedi, sedulo sa Dafida se be se sa dutše se se na motho. Saulo a botšiša Jonathane a re: “Ke ka baka la’ng morwa wa Jese+ a sa tla dijong maabane le lehono?”
28 Jonathane a araba Saulo a re: “Dafida o nkgopetše ka pelo ka moka gore a se be gona mo, e le gore a ye Betlelehema.+
29 O itše: ‘Hle, ntumelele ke sepele, ka gobane re na le sehlabelo sa lapa kua motseng, ngwanešo o mpoditše gore ke be gona. Ka gona, ge e ba o ntumelela, hle e re ke re pote, e le gore ke yo bona bana bešo.’ Ke ka baka leo a sego gona tafoleng ya kgoši.”
30 Saulo a galefela+ Jonathane kudu gomme a re go yena: “Wena morwa wa mosetsana wa lerabele,+ na o nagana gore ga ke tsebe gore o kgetha go ikgweranya le morwa wa Jese gore o itlhabiše dihlong le go hlabiša bofeela bja mmago dihlong?+
31 Mehleng yohle ya ge morwa wa Jese a sa phela mo lefaseng, wena o ka se be kgoši gomme mmušo wa gago o ka se dule nako e telele.+ Ka gona romela batho ba yo mo tšea ba mo tliše go nna ka gobane o swanetše go hwa.”+
32 Lega go le bjalo, Jonathane a araba Saulo tatagwe, a re go yena: “Ke ka baka la’ng a swanetše go bolawa?+ O dirile’ng?”+
33 Saulo a betša Jonathane ka lerumo gore le mo hlabe;+ Jonathane a tseba gore tatagwe o ikemišeditše go bolaya Dafida.+
34 Gateetee Jonathane a emelela tafoleng a tuka bogale,+ a se je dijo letšatšing la bobedi ka morago ga go dula ga kgwedi, ka gobane o be a kwele bohloko ka baka la Dafida,+ ka ge tatagwe a be a mo gobošitše.+
35 Ge go esa Jonathane a wela tsela a ya nageng moo Dafida a bego a le gona,+ a na le mohlanka yo e sa lego yo mofsa.
36 Ke moka a re go mohlanka wa gagwe: “Kitima o yo tšea mesebe yeo ke e betšago.”+ Mohlanka a kitima gomme Jonathane yena a beletša mesebe kua pele ga mohlanka.
37 Ge mohlanka a fihla moo Jonathane a beleditšego mosebe gona, Jonathane a mo goeletša a re: “Na mosebe ga o kua pele ga gago?”+
38 Jonathane a goeletša mohlanka gape a re: “Akgofa! Dira ka pela! O se ke wa ema!” Mohlanka wa Jonathane a tšama a topa mesebe gomme a boela go mong wa gagwe.
39 Mohlanka yena o be a sa tsebe selo; ke Jonathane le Dafida feela bao ba bego ba tseba ka taba yeo.
40 Jonathane a nea mohlanka wa gagwe dibetša tša gagwe a re go yena: “Sepela o di iše motseng.”
41 Mohlanka a sepela. Dafida yena a tloga lefelong leo le bego le le kgauswi leo le lego ka borwa. A inamela fase ka sefahlego+ gomme a dira bjalo gararo; ba atlana+ le go lla, Dafida yena a lla kudu.+
42 Jonathane a re go Dafida: “Sepela ka khutšo+ ka ge re enne+ ka leina la Jehofa, ra re: ‘Jehofa e tla ba hlatse ya ka le ya gago le ya bana ba ka le bana ba gago go iša mehleng ya neng le neng, ya kgwerano yeo re e dirilego.’”+
Dafida a tloga a wela tsela gomme Jonathane a ya motseng.